2000-YILGAChA BOʻLGAN DAVRDA OʻZBEKISTON RESPUBLIKASI QIShLOQ IJTIMOIY INFRASTRUKTURASINI RIVOJLANTIRISh DASTURI TOʻGʻRISIDA
(resolution, 2021-02-22)

Qishloqning iqtisodiy va mehnat imkoniyatlaridan yanada toʻliq va samarali foydalanish uchun qulay sharoitlar yaratish, qishloq aholisining turmush sharoitlarini yaxshilash maqsadida Vazirlar Mahkamasi qaror qiladi: 1. “Oʻzistiqbolstat” davlat qoʻmitasi, Oʻzbekiston Respublikasi Moliya vazirligi, sogʻliqni saqlash vazirligi va Xalq taʼlimi vazirligi tomonidan ishlab chiqilgan 2000-yilgacha boʻlgan davrda qishloq ijtimoiy infrastrukturasini rivojlantirish dasturi 1—8-ilovalarga muvofiq tasdiqlansin. Qoraqalpogʻiston Respublikasi Vazirlar Kengashi, viloyatlar va tumanlar hokimliklari “Oʻzistiqbolstat” davlat qoʻmitasi va Oʻzbekiston Respublikasi Moliya vazirligi ishtirokida tasdiqlangan Dasturni amalga oshirish yuzasidan joylarda amaliy ishlarni tashkil etsinlar. 2. 1996-1997-yillarda qishloq ijtimoiy infrastrukturasini rivojlantirish dasturini mablagʻ bilan taʼminlash manbalari va ularning buyurtmachilar va asosiy pudratchi tashkilotlar boʻyicha taqsimlanishi 9-10-ilovalarga muvofiq belgilansin. “Oʻzistiqbolstat” davlat qoʻmitasi 10-ilovada belgilangan buyurtmachilar bilan birgalikda qurilishlarning aniq roʻyxatlarini belgilangan tartibda tasdiqlasin, ularda budjetdan ajratiladigan mablagʻlarning qishloq joylarda qurilishga tayyorligi yuqori darajada boʻlgan maktablar va sogʻliqni saqlash obyektlari qurilishini tugallashga yoʻnaltirilishini nazarda tutsin. “Oʻzistiqbolstat” davlat qoʻmitasi va Oʻzbekiston Respublikasi Moliya vazirligi, Qoraqalpogʻiston Respublikasi Vazirlar Kengashi, viloyatlar hokimliklari 1998—2000-yillarga moʻljallangan yillik investitsiya dasturlarini tuzishda qishloqning ijtimoiy infrastrukturasini rivojlantirishga oid belgilangan topshiriqlarning bajarilishi uchun mablagʻ bilan taʼminlashning turli manbalari hisobiga zarur mablagʻlar ajratishni nazarda tutsinlar. 3. Qoraqalpogʻiston Respublikasi Vazirlar Kengashi, viloyatlar hokimliklari: Oʻzbekiston Respublikasi Sogʻliqni saqlash vazirligi va Xalq taʼlimi vazirligi bilan birgalikda ikki hafta muddatda qishloq ijtimoiy infrastrukturasini rivojlantirishning ana shunday dasturlarini tumanlar boʻyicha ishlab chiqsinlar hamda ularni “Oʻzistiqbolstat” davlat qoʻmitasiga taqdim etsinlar; bir oy muddatda tegishli loyihalash tashkilotlari bilan birgalikda Dasturda nazarda tutilgan qishloq umumtaʼlim maktablari va sogʻliqni saqlash obyektlarini rekonstruksiya qilish, kengaytirish va qurish ishlarini amalga oshirish boʻyicha loyiha-smeta hujjatlarini tayyorlasinlar. 6. Oʻzbekiston Respublikasi Sogʻliqni saqlash vazirligi: 1996-yil mobaynida feldsher-akusherlik punktlari va birinchi tibbiy yordam koʻrsatish boshqa muassasalarini qishloq davolash punktlariga aylantirish hisobiga qishloq sogʻliqni saqlash tizimi tuzilmasini takomillashtirish chora-tadbirlarini amalga oshirsin, hokimliklar bilan birgalikda ularni malakali vrachlar, tibbiyot asbob-uskunalari va anjomlari bilan taʼminlasin; 1996-yil 10-iyungacha boʻlgan muddatda qishloq davolash punktlari faoliyatini tashkil etishga oid normativ hujjatlarni ishlab chiqsin va tasdiqlasin. 7. Mazkur qarorning bajarilishini nazorat qilish Bosh vazirning birinchi oʻrinbosari I.H. Joʻrabekov zimmasiga yuklansin.